Torgeir Rebolledo Pedersen

SAUESANKERTANKER

Dikt

FORLAGET OKTOBER 20l8

INNHOLD

I

kråkesølv

jeg blar i løv tilbake

jegerhjerte

I

under Uvitenhetens tre

ble Adam ribbet

for sin Eva

KRÅKESØLV

Ugjennomtrengelig er skogen

jeg går løs på den

med motorsag

mitt sinne er min motorsag

blinker

feller

kapper

kløver

stabler

tørker

Min gamle vedovn er kyklopen

støpejernskyklopen

øyet

er av kråkesølv

stirrer gult på meg

spraker

gnistrer

glør

Jeg skimter meg

i øyet

klarere blir ikke jeg

ikke klarere

enn gjennom kråkesølv

Gjennomskinnelig er livet

ugjennomtrengelig er språket

går løs på det som geolog

med tannbørste og teskje

Ugjennomtrengelig er språket

går løs på det med motorsag

blinker

feller

kapper

kløver

stabler

tørker

vraker

Klarere blir

det ikke

JEG BLAR I LØV TILBAKE

Jeg blar i løv tilbake

til vår første

skjelvne sommer

mimrer

og blar fram igjen

Hver dag

rutineres verden

lag på lag

av samme slagg

hver dag konsumeres

korrumperes verden

rundt oss

i oss

Hver dag

skitnes allting til

Hver dag vaskes det

hver dag år ut år inn

av vaskemenn og vaskedamer

inn og ut

av badehus og bøttekott

på usikre kontrakter

og luselønn

Hver dag

er en feiedag

for kjærlighet i verden

feiere og feiersker

ned og opp i rør og piper

inn og ut av smug og veiter

Min kulp er tømt

mitt ørretvak er utryddet

av rotenon

Med svarte flagg

vil en verden vaies

vaskes hvit

Død

er alle vaskemidlers mål

Livsverdige

tilbys evighet

Rariteter

anbefales lagt på sprit

Hver dag vaskes verden

av sitt eget skitne hav

havet skjems og tier

men om alt

sladrer strendene

Korallrevet

som truet

den globale skipsfart er

sprengt vekk

Havet skjems

vinden flau

vil heller ruske i ditt hår

vil heller gre en havreåker

vil heller bla

i løv tilbake

JEGERHJERTE

Etter henne!

(brøler jeg

til mitt begjærs sjåfør)

Der er du

det er deg jeg mangler

typisk kvinne som så typisk alltid

har dreid hodet om på meg

Jeg tenker

akk mine bortkastede blikk

så mange blikk

kvinner aldri

plukket opp

Men noen

blikk ble plukket opp og

sendt meg inviterende tilbake

typiske treromogkjøkkenblikk

blikk som rommet håp

om tosom kjærlighet

men som

når det kom

til stykket bare ble et smakebitt

i et og annet kvinnebryst

men bevis nok

for begjæret mitt

for at jeg skulle føle

skam og skyld

for mitt mannlige begjær

Grabukk jeg?

jeg er bra bukk jeg

(det er vel en manns plikt

å være herre over hva

han er slave av)

Lenge

lenge har jeg sett på deg

du som er summen av dem

alle kvinnene som dreide

hodet om på meg

Du ser meg i bakøyet

du med ditt

bytteblikk

som definerer deg

og utdefinerer deg

jeg med mitt jegerblikk

som definerer meg

og devaluerer meg

for deg

(og deg for meg)

Men hvis

jeg kommer nær nok

hva med å la meg titte litt

rundt hjørnet ditt

se rundt deg

kysse nakken

(ånei

bare med en tanke)

streife kinnet

(ånei

bare med en tanke)

og din bløte øreflipp

kjæle om deg (jaja, bare

med et blikk) titte rundt ditt

høyre hjørne med mitt høyre øye

rundt ditt venstre hjørne

med mitt venstre

(kjæle saklig om deg

som kubist)

dekonstruere

og rekonstruere deg

summere mine blikk for deg

trekke fra

dine tilbakeblikk på meg

dine litt påtatt blingsete

tamegengangtilblikk

(så søt du er

så salt meg ned

til senere)

Jeg ser deg

du slipper ikke unna

jeg slipper ikke unna deg

du snur deg

skyter trut

pokker heller

om du skal falle

for meg

det skal jeg

for deg

Blinkes først

så falle

med et brak

som minner om et stønn (eller

er det omvendt) ikke for fort

ikke for sakte

for ennå er jeg

han i deg

du mangler

TORGEIR REBOLLEDO PEDERSEN Sauesankertanker

© Forlaget Oktober AS, Oslo 2018

Bokdesign: Egil Haraldsen & Ellen Lindeberg | EXIL DESIGN

Tilrettelagt for ebok av eBokNorden as

ISBN: 978-82-495-2012-1 (ePub)

ISBN: 978-82-495-1984-2 (trykk)

Denne boka er produsert med materialer fra bærekraftige kilder.

www.oktober.no